ગોપીના પિતાજી ઘણાં વર્ષો સરપંચ રહેલા. એટલે એ ઘરમાં મહેમાનો સાચવવાનો પ્રબળ સંસ્કાર હતો. ગોપીએ, અમારે ત્યાં પણ જે હતો, એ સંસ્કારને દ્રઢાવ્યો-બઢાવ્યો. આ બાબતે ઊજળાપણાનો યશ ગોપીને ફાળે જાય છે. મારાં બાળકોનું પ્રાથમિક શિક્ષણ તથા એમનાં ઘડતર-ઉછેરની જવાબદારી ગોપીએ નિભાવી… મારાં એ વાચન-લેખન-સર્જનનાં વર્ષોમાં મને તથા મારા મિત્રોને સમય આપીને-જમાડીને-સાચવી લેવાનું ગોપીકાર્ય નોંધવું જ પડે એવું મોટું હતું. પાછલાં વર્ષોની એમની મારા તરફની કઠોરતાને સહાય બનાવવામાં પૂર્વાશ્રમનાં એ પરમ વર્ષોને હું આજેય સંભારું છું ને સાંત્વના પામું છું.